Seuntjie sterf dae ná slang hom pikDehun de Wet ŉ Tweejarige seuntjie van Windhoek in Namibië is dae nadat ŉ sebraslang hom gepik het in ŉ hospitaal oorlede. Die Republikein berig Dehun de Wet is laat Woensdagaand by die gesin se huis op die Elisenheim-landgoed, noord van Windhoek, deur ŉ sebraslang gepik. Hy is in die Mediclinic Windhoek opgeneem waar hy om sy lewe geveg het. Louw de Wet, Dehan se pa, het Maandag op Facebook laat weet Dehun is oorlede. “God het ons seun huis toe gevat. Hy is nou by sy ware Vader waar hy al die liefde van God se koninkryk beleef. Dankie vir sy wonderwerk.” Volgens De Wet is hulle van voorneme om ŉ trust te skep om hulp te verleen met slangbyte. “Die wêreld sal weet dat Deon Heunis de Wet teen alle verwagting 108 uur lank geleef het nadat hy deur ŉ sebraslang gepik is. Ek offer my kind aan God, soos Abraham, met die groter prentjie in my hart.” De Wet het nog Sondagaand laat gesê dit gaan baie goed met sy seun. “Hy is rustig en sy vitals is stabiel. Velkleur is besonders mooi wat beteken bloedsirkulasie is goed. Swelling ook redelik af. Hy is nog steeds baie kritiek in ICU en alles kan te eniger tyd verander. Asseblief, hou aan bid, want dis letterlik al wat kan help! Prys die Here ons almagtige God!” Dehun laat behalwe vir sy pa ook sy ma, Denené, en ‘n boetie agter. Die sebraslang se gif is gevaarlik sitotoksies en veroorsaak ernstige weefselskade.